สังคมข่าวหุ้น
*มูดี้ส์จ่ออัพเกรดไทย
4 ก.ย. 2562

เกียรติก้อง ว่องไวยากร
*มูดี้ส์จ่ออัพเกรดไทย
*ตลาดหุ้นไทยพุ่งวานนี้ หลังจากที่กูรูคาดกันว่ามูดี้ส์ บริษัทจัดอันดับความน่าเชื่อถือระดับโลกจะปรับเพิ่มเครดิตให้ไทยในเดือนตุลาคมนี้ ขึ้นเป็น A3 แม้ว่ายังมีปัจจัยลบสงครามการค้าทรัมป์กับจีน ยังไม่สงบก็ตาม แต่นักลงทุนก็เริ่มหันหัวเรือเข้าไทย เป็นที่พักเงินลงทุน เนื่องจากมูดี้ส์มองภาคอุตสาหกรรมไทยเป็นเชิงบวก รวมทั้งการคลังที่แข็งแกร่ง แนวรับ 1,650 จุด แนวต้าน 1,675 จุด
*AMANAH ของณัฏฐิพงษ์ เผือกสกนธ์ ประธานกรรมการ อะมานะฮ์ ลิสซิ่ง ดาวเด่นกลุ่มไฟแนนซ์ตัวใหม่ นอกเหนือจาก SAWAD และ MTC หลังจากปรับโครงสร้างธุรกิจเสร็จแล้ว สินเชื่อโตวันโตคืน ไตรมาส 3 นี้จับตาให้ดี กำไรทำนิวไฮต่อ ราคาตอนนี้ยังจับต้องได้ไม่แพง เป้าหมาย 3.2 บาท
*หุ้นกลุ่มปตท.ของเฮียชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ ปตท. ยังเป็นกลุ่มที่นักลงทุนให้ความสนใจ ล่าสุด PTT เตรียมประกาศจ่ายปันผลระหว่างกาล หลังจาก TOP ประกาศจ่ายไปก่อนหน้านี้ คาดว่าไม่ต่ำกว่า 0.80 บาท ส่วนหนึ่งส่งเข้ากระทรวงการคลังในฐานะผู้ถือหุ้นใหญ่ และอีกส่วนหนึ่งรายย่อยก็รับไป ราคาระดับ 40 ต้นทุน ถือว่าน่าลงทุนระยะยาว เป้าหมาย 55 บาท
*TMB ของเสี่ยปิติ ตัณฑเกษม ประธานเจ้าหน้าที่บริหาร ทหารไทย แรงซื้อเข้าหนาแน่นวานนี้ หลังจากฟิทช์ปรับมุมมองให้เป็นบวก ราคาขยับขึ้นมาเรื่อย ๆ เป้าหมายก่อนประชุมผู้ถือหุ้นปลายเดือนนี้ น่าจะไปแตะ 1.60 บาท หลังควบรวมกิจการธนชาตไปโลด
*AOT ของเสี่ยนิตินัย ศิริสมรรถการ ผู้อำนวยการใหญ่ ท่าอากาศยานไทย เริ่มกลับมาหลังนักท่องเที่ยวเดือนสิงหาคมเพิ่มขึ้น 8.1% จากชาวจีนที่เพิ่มขึ้น กูรูคาดว่าส่วนหนึ่งมาจากความวุ่นวายในฮ่องกง การต่ออายุค่ายกเว้นวีซ่า รวมทั้งปัจจัยบวกจากการประมูลจุดรับสินค้า ส่วนแบ่งรายได้ 20% ทำให้มูลค่าที่เหมาะสม AOT เพิ่มขึ้นเป็น 82 บาท
*BTS ของเสี่ยคีรี กาญจนพาสน์ ประธานกรรมการ ข่าวดีล้นเหลือ เรื่องแรกต่ออายุสัมปทานสายสีเขียว อีกเรื่องรอปิดดีลโครงการทางหลวงพิเศษระหว่างเมือง (มอเตอร์เวย์) สายบางปะอิน-นครราชสีมา (M 6) และสายบางใหญ่-กาญจนบุรี (M 81) เร็ว ๆ นี้ งานนี้ราคาวานนี้เลยวิ่งปรู๊ด ดูจากกราฟแล้วยังเป็นขาขึ้น มีโอกาสไปทดสอบ 14.50 บาท
*EGCO ของจักษ์กริช พิบูลย์ไพโรจน์ กรรมการผู้จัดการใหญ่ ผลิตไฟฟ้า หุ้นตัวใหญ่ที่มีมาร์เก็ตแคปสูง เป็นหุ้นกลุ่มโรงไฟฟ้าที่พักเงินที่ปลอดภัยที่สุด ทำให้ราคาหุ้นโรงไฟฟ้าปรับตัวสูงกว่าตลาดฯ ขณะที่นักวิเคราะห์ส่วนใหญ่มองว่าราคาแพงไปหน่อยแล้ว เมื่อเทียบกับราคาตลาดปัจจุบัน รวมทั้ง GULF เริ่มพักตัว ราคาแกว่งแบบไซด์เวย์ กูรูเริ่มมองว่าราคาหุ้นกลุ่มโรงไฟฟ้าไม่ใช่ถูกอย่างที่คิดแล้ว น้องแมงเม่าคันไม้คันมือก็ระวังกันหน่อยก็แล้วกัน
*นางสิริพร ใจสะอาด ผู้อำนวยการ สายงานโฆษณา บริษัท ไทยประกันชีวิต จำกัด (มหาชน) ชวนร่วมงาน “THE MALL JAPAN DISCOVERY SPARKLING SETOUCHI” พร้อมมอบสิทธิพิเศษสำหรับสมาชิกไทยไลฟ์การ์ด รับฟรี เมลท์อิน เดอะเมาท์ชีสเค้ก จากร้าน Bake A Wish ตั้งแต่วันที่ 6-15 กันยายน 2562 ณ Grand Hall ชั้น 1 เดอะมอลล์ โคราช
*บมจ.ทิสโก้ไฟแนนเชียลกรุ๊ป (TISCO) แจ้งว่า บริษัท และบริษัทหลักทรัพย์ ทิสโก้ (บริษัทย่อยในกลุ่มทิสโก้) ได้ลงนามในข้อตกลงยุติความร่วมมือในบริษัทร่วมทุน “บริษัทหลักทรัพย์ที่ปรึกษาการลงทุนดอยซ์ ทิสโก้ จำกัด” (บริษัทร่วมทุนระหว่าง บล.ทิสโก้ และกลุ่มธนาคารดอยซ์แบงก์ ตามวัตถุประสงค์เพื่อดำเนินธุรกิจภายใต้ใบอนุญาตประกอบธุรกิจหลักทรัพย์ประเภทการเป็นที่ปรึกษาการลงทุนในไทย มีผลตั้งแต่ 9 ก.ย.นี้ แต่ บล.ทิสโก้ ยังคงดำเนินการให้บริการนายหน้าซื้อขายหลักทรัพย์ และบทวิเคราะห์หลักทรัพย์แก่ลูกค้าตามปกติ